b'\n_START_ARTICLE_\nVytautas Pakarskas\n_START_SECTION_\nBiografija\n_START_PARAGRAPH_\nRadvili\xc5\xa1kyje 1949\xc2\xa0m. baig\xc4\x97 Lizdeikos gimnazij\xc4\x85. Aviacija V. Pakarskas susidom\xc4\x97jo besimokydamas Kauno Politechnikos institute, kur tuo metu veik\xc4\x97 aktyvi sklandytoj\xc5\xb3 sekcija. Ten jis skraid\xc4\x97 sklandytuvais, remontuodavo palau\xc5\xbetus sklandytuvus, dalyvavo statant Antano Kuzmicko konstrukcijos sklandytuvus M-1 ir M-2._NEWLINE_1954\xc2\xa0m. baig\xc4\x97 Kauno Politechnikos institut\xc4\x85 ir persik\xc4\x97l\xc4\x97 gyventi \xc4\xaf Vilni\xc5\xb3._NEWLINE_Nuo 1954\xc2\xa0m. Vilniaus \xc5\xbdalgirio stakli\xc5\xb3 gamyklos Mechaninio cecho vir\xc5\xa1ininkas, v\xc4\x97liau\xc2\xa0\xe2\x80\x93 vyr. in\xc5\xbeinierius-konstruktorius. Nuo 1960\xc2\xa0m. \xc5\xa0lifavimo stakli\xc5\xb3 gamyklos laboratorij\xc5\xb3 sektoriaus vadovas bei projekt\xc5\xb3 vyriausiasis konstruktorius. 1964\xc2\xa0m. prad\xc4\x97jo dirbti Respublikiniame technin\xc4\x97s informacijos institute Ma\xc5\xa1in\xc5\xb3 skyriaus vir\xc5\xa1ininku._NEWLINE_V. Pakarskas skraid\xc4\x97 Vilniaus aeroklube Kyvi\xc5\xa1k\xc4\x97se. 1963\xc2\xa0m. tapo sklandymo sporto meistru. 1966\xc2\xa0m. V. Pakarskas dvivie\xc4\x8diu sklandytuvu L-13 \xe2\x80\x9eBlanik\xe2\x80\x9c pasiek\xc4\x97 Lietuvos nuotolio rekord\xc4\x85 skridime \xc4\xaf i\xc5\xa1 anksto numatyt\xc4\x85 tiksl\xc4\x85\xc2\xa0\xe2\x80\x93 476\xc2\xa0km. \xc5\xa0is rezultatas dvivie\xc4\x8di\xc5\xb3 sklandytuv\xc5\xb3 klas\xc4\x97je n\xc4\x97ra pagerintas iki \xc5\xa1iol._NEWLINE_1964\xe2\x80\x931970\xc2\xa0m. V. Pakarskas buvo Lietuvos aviacijos federacijos atsakingasis sekretorius. 1968\xc2\xa0m. V. Pakarsko iniciatyva buvo atnaujinta aviacinio \xc5\xbeurnalo \xe2\x80\x9eSparnai\xe2\x80\x9c leidyba, ilg\xc4\x85 laik\xc4\x85 jis buvo \xc5\xa1io \xc5\xbeurnalo redakcin\xc4\x97s kolegijos narys._NEWLINE_V. Pakarskas inicijavo lietuvi\xc5\xa1k\xc5\xb3 plastikini\xc5\xb3 sklandytuv\xc5\xb3 gamyb\xc4\x85. 1968\xc2\xa0m. su grupe Lietuvos aviatori\xc5\xb3 lank\xc4\x97si pasaulio sklandymo \xc4\x8dempionate Le\xc5\xa1ne (Lenkija). \xc4\x8cia kartu su sklandytuv\xc5\xb3 konstruktoriumi Baliu Karveliu susi\xc5\xbeav\xc4\x97jo plastikiniais auk\xc5\xa1tos klas\xc4\x97s sklandytuvais ir nutar\xc4\x97, kad reikia toki\xc5\xb3 sklandytuv\xc5\xb3 gamybos Lietuvoje._NEWLINE_V. Pakarsko pastangomis 1969\xc2\xa0m. buvo \xc4\xafkurtos Eksperimentin\xc4\x97s sportin\xc4\x97s aviacijos dirbtuv\xc4\x97s, v\xc4\x97liau i\xc5\xa1augusios \xc4\xaf Prien\xc5\xb3 Eksperimentin\xc4\x99 sportin\xc4\x97s aviacijos gamykl\xc4\x85 (ESAG), kurios direktoriumi jis buvo 1970\xe2\x80\x931982\xc2\xa0m. Gamykloje buvo sukurtas ir imtas gaminti sklandytuvas BK-7 Lietuva, 1972\xc2\xa0m. pakil\xc4\x99s or\xc4\x85. V. Pakarskas \xc4\xaftikino DOSAAF vadovus i\xc5\xa1pl\xc4\x97sti gamykl\xc4\x85. Poci\xc5\xabnuose i\xc5\xa1kilo nauji gamyklos korpusai, kuriuose gamino naujus sklandytuv\xc5\xb3 modelius: 1976\xc2\xa0m.\xc2\xa0\xe2\x80\x93 LAK-9, 1978\xc2\xa0m.\xc2\xa0\xe2\x80\x93 LAK-10, 1979\xc2\xa0m.\xc2\xa0\xe2\x80\x93 LAK-12._NEWLINE_1983\xc2\xa0m. Kaune kartu su bendramin\xc4\x8diais \xc4\xafk\xc5\xabr\xc4\x97 visuomenin\xc4\xaf Sportin\xc4\x97s aviacijos muziej\xc5\xb3, kuris 1995 met\xc5\xb3 prad\xc5\xbeioje pavadintas Lietuvos aviacijos muziejumi. Nuo 1983\xc2\xa0m. Respublikin\xc4\x97s mokslin\xc4\x97s technikos bibliotekos direktoriaus pavaduotojas._NEWLINE_1992\xe2\x80\x931994\xc2\xa0m.\xc2\xa0\xe2\x80\x93 Valstybin\xc4\x97s aviacijos gamyklos direktori\xc5\xb3 valdybos pirmininkas. Nuo 1994\xc2\xa0m.\xc2\xa0\xe2\x80\x93 \xc5\xa0iauli\xc5\xb3 aerouosto technikos departamento vadovas.'